REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/216-19

12. septembar 2019. godine

B e o g r a d

ZAPISNIK

SA 69. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 12. SEPTEMBRA 2019. GODINE

Sednica je počela u 13,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Dragana Barišić, Dušica Stojković, Branimir Jovanović i Momo Čolaković.

Sednici su prisustvovali zamenici članova Odbora: Stefana Miladinović zamenik Đorđa Milićevića, Milorad Mirčić, zamenik Vojislava Šešelja, Vladimir Đurić, zamenik Tatjane Macura i Vojislav Vujić, zamenik Petra Petrovića.

Sednici su prisustvovali i: Srđan Smiljanić, generalni sekretar Narodne skupštine i Sonja Kosanović, načelnik Odeljenja za budžetske, finansijsko-računovodstvene i poslove javnih nabavki.

Sednici nisu prisustvovali članovi Odbora: Marko Zeljug, Đorđe Milićević, Vojislav Šešelj, Nemanja Šarović, Tatjana Macura, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od tri dana zbog potrebe da se Predlog izmena skupštinskog budžeta za 2019. godinu dostavi Ministarstvu finansija u što kraćem roku.

Na predlog predsednika, Odbor je većinom glasova utvrdio sledeći

D n e v n i r e d:

1. Utvrđivanje predloga izmena Skupštinskog budžeta za 2019. godinu koji je dostavio generalni sekretar Narodne skupštine (03 broj:400-2308/19 od 11. septembra 2019. godine).

**PRVA TAČKA** Utvrđivanje predloga izmena Skupštinskog budžeta za 2019. godinu koji je dostavio generalni sekretar Narodne skupštine (03 broj:400-2308/19 od 11. septembra 2019. godine)

Predsednik Odbora je podsetio prisutne da je Odbor na 59. sednici održanoj 9. novembra 2018. godine, utvrdio Predlog skupštinskog budžeta za 2019. godinu, koji je postao sastavni deo Zakona o budžetu Republike Srbije; da je uz dopis Ministarstva finansija od 10. septembra 2019. godine dostavljen Nacrt zakona o izmenama i dopunama Zakona o budžetu Republike Srbije za 2019. godinu; da je generalni sekretar, budući da je u toku izrada rebalansa Republičkog budžeta, pripremio predlog izmena Skupštinskog budžeta za 2019. godinu koji je dostavljen na razmatranje. Napomenuo je i da je članovima Odbora, uz predloženi Rebalans skupštinskog budžeta dostavljen i Nacrt zakona o izmenama i dopunama Zakona o budžetu Republike Srbije za 2019. godinu u delu koji se odnosi na Narodnu skupštinu, razdeo 1.

Srđan Smiljanić, generalni sekretar, je pojasnio da se promene u Skupštinskom budžetu za 2019. godinu odnose na klasifikacije 110 i 130 - narodni poslanici i stručne službe, imajući u vidu da se odredbe Posebnog kolektivnog ugovora za državne organe koje se odnose na ostvarivanje prava na jubilarnu nagradu, minuli rad i solidarnu pomoć, osim na državne službenike, počev od marta 2019. godine, primenjuju i na izabrana i imenovana lica u državnim organima a što se može videti u tabelarnom prikazu na poziciji 416. Druga promena odnosi se na klasifikaciju 130 jer se stručnim službama (državnim službenicima i nameštenicima) uvećava visina osnovice za obračun i isplatu plata u iznosu od 20.750,00 dinara.

Diskusije nije bilo.

Na predlog predsednika, Odbor je većinom glasova utvrdio Predlog izmena Skupštinskog budžeta za 2019. godinu u iznosu od 2,517.689,000 dinara, koji će u skladu sa Zakonom o Narodnoj skupštini i Poslovnikom, biti dostavljen Ministarstvu finansija Republike Srbije na mišljenje.

\* \* \*

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović